Iepirkuma komisijas 2026.gada 23.jūlija atbildes
uz ieinteresētā piegādātāja 2026.gada 22.jūlijā uzdotajiem jautājumiem

Jautājums 
Nolikums apstiprināts 2026. gada 16. jūlijā. Kopš 2026. gada 9. jūnija ir spēkā Publisko iepirkumu likuma 2.2 pants, kas noteic, ka pasūtītājs jebkurā iepirkumā neatkarīgi no tā paredzamās līgumcenas izvirza prasību piegādātājam nodrošināt, lai iepirkuma līguma izpildē netiktu ietvertas Krievijas Federācijas un Baltkrievijas Republikas izcelsmes preces un pakalpojumi.
Šāda prasība nav ietverta ne iepirkuma nolikumā. Atbilstoši Iepirkumu uzraudzības biroja skaidrojumam aizliegums jāparedz gan nolikumā, gan iepirkuma līgumā, attiecinot to arī uz apakšuzņēmējiem, personām, uz kuru iespējām pretendents balstās, un līguma izpildē iesaistīto personālu. Līgumā jāparedz arī pasūtītāja tiesības pārbaudīt preču un pakalpojumu izcelsmi, kā arī tiesiskās sekas aizlieguma pārkāpuma gadījumā.

Atbilde
Publisko iepirkumu likuma 2.2 pants noteic, ka Pasūtītājs jebkurā iepirkumā neatkarīgi no tā paredzamās līgumcenas izvirza prasību piegādātājam nodrošināt, lai iepirkuma līguma izpildē netiek ietvertas Krievijas Federācijas un Baltkrievijas Republikas izcelsmes preces un pakalpojumi.
Iepirkuma nolikuma 1.7.2.punkts noteic, ka Pretendenta piedāvājums sastāv no atsevišķiem elektroniski sagatavotiem un parakstītiem dokumentiem, tajā skaitā pieteikuma dalībai Iepirkumā (Nolikuma 1.pielikums).
Iesniedzot pieteikuma dalībai Iepirkumā Pretendents ar parakstu apliecina, ka piedāvājumā nav ietvertas un iepirkuma līguma izpildē netiks ietvertas un izmantotas Krievijas Federācijas un Baltkrievijas Republikas izcelsmes preces un pakalpojumi (Nolikuma 1.pielikuma 10.punkts).
Iepirkuma nolikuma 10.1.punkta 10.1.1. apakšpunkts noteic, ka iepirkuma komisijai ir tiesības noraidīt Pretendenta piedāvājumu, ja Pretendents nav ievērojis Iepirkuma nolikumā noteiktās prasības, tajā skaitā nav iesniedzis apliecinājumu, ka piedāvājumā nav ietvertas un iepirkuma līguma izpildē netiks ietvertas un izmantotas Krievijas Federācijas un Baltkrievijas Republikas izcelsmes preces un pakalpojumi. 
Iepirkuma nolikuma 9.1. punkts nosaka, ka Pasūtītājs slēdz līgumu pamatojoties uz Pretendenta piedāvājumu un saskaņā ar Iepirkuma nolikumā izvirzītajiem noteikumiem un līguma projektu (Iepirkuma nolikuma 4.pielikums), bet līguma noteikumi, slēdzot līgumu, netiks mainīti.
Iepirkuma nolikuma 4.pielikuma “Līgums (projekts)” (turpmāk – Līguma projekts) 7.7.punkta 7.7.3 un 7.7.5 apakšpunkts noteic, ka Pasūtītājam ir tiesības vienpusēji izbeigt Līgumu bez Izpildītāja piekrišanas, ja Izpildītājs apzināti sniedzis Pasūtītājam nepatiesu informāciju (…) un Līguma izpildē ir iekļāvis Krievijas Federācijas un Baltkrievijas Republikas izcelsmes preces vai pakalpojumus.
Iepirkuma komisija, ņemot vērā Iepirkuma dokumentācijā ietvertās prasības, konstatē, ka gan piedāvājuma iesniegšanas un vērtēšanas gaitā, gan iepirkuma rezultātā noslēgtā iepirkuma līguma izpildes gaitā ir iestrādātas prasības gan Pretendentam, gan Piegādātājam, kas nepieļauj iepirkuma līguma izpildē ietvert Krievijas Federācijas un Baltkrievijas Republikas izcelsmes preces un pakalpojumus, tādejādi iepirkuma organizēšanā ir ievērotas Publisko iepirkumu likuma 2.2 panta prasības un grozījumi iepirkuma dokumentācijā nav jāveic.

Jautājums
Nolikuma 3.4.5. punktā noteikts, ka pretendentam jābūt pieredzei tieši 1 (viena) Horizon Europe projekta audita, revīzijas vai saskaņoto procedūru veikšanā.
Publisko iepirkumu likuma 41. panta otrā daļa noteic, ka prasību apjoms un pieprasītais minimālais spēju līmenis nosakāms samērīgi iepirkuma līguma priekšmetam. Savukārt likuma 9. panta ceturtās daļas 1. punkts prasa noteikt pamatotas un objektīvas prasības, kas nerada nepamatotus konkurences ierobežojumus.
Konkrētā prasība var izslēgt piegādātājus, kuri ir sagatavojuši pēc satura, sarežģītības un apjoma līdzvērtīgus auditus citām Eiropas Savienības vai citu ārvalsts finansējuma programmām vai publisko investīciju projektiem. Papildus norādāms, ka pēc līdzšinējās pieredzes citos projektos, kur kvalifikācijas prasībās ir ietvertas konkrētas, specifikas prasības bez atsauces uz iespēju pieredzi apliecināt līdzvērtīgiem projektiem, projektos tiek piemērotas finanšu korekcijas.
Lūdzam pieredzes prasību noteikt pēc izstrādāto dokumentu satura, sarežģītības un apjoma, pieļaujot pieredzi salīdzināmos projektos, nevis ierobežojot to tikai ar konkrētu Eiropas Savienības programmu. Ja pasūtītājs uzskata, ka tik šaura prasība ir objektīvi nepieciešama, lūdzam publiskot tās pamatojumu un tirgus izpētes rezultātus.

Atbilde
Pretendentam, kuram tiks piešķirtas līguma slēgšanas tiesības projektu audita pakalpojuma ietvaros ierobežotos termiņos ir jāsagatavo Certificate on the Financial Statements (CFS) Horizon Europe programmas projektam, ievērojot Eiropas Komisijas un Pasūtītāja noteiktās saskaņotās procedūras un Horizon Europe Model Grant Agreement prasības. CFS nav vispārīgs finanšu audits, bet gan specifisks atzinums, kas sagatavojams atbilstoši Eiropas Komisijas metodikai un standartizētām procedūrām.
CFS sagatavošana ir specifisks Horizon Europe pakalpojums, kurā jāpiemēro Eiropas Komisijas noteiktās saskaņotās procedūras. Pretendentam jāspēj orientēties Horizon Europe attiecināmo izmaksu, personāla izmaksu, aprīkojuma un citu izmaksu kategoriju pārbaudēs. Savukārt pieredze ES fondu projektu pārbaudēs apliecina Pretendenta zināšanas par ES finansējuma uzraudzības un atbilstības prasībām. Prasība pēc vismaz viena projekta ar budžetu virs 1 000 000 EUR ļauj pārliecināties par Pretendenta spēju strādāt ar finansiāli nozīmīgiem projektiem. Iepirkuma komisija konstatē, ka izvirzītā kvalifikācijas prasība ir saistīta ar iepirkuma priekšmetu un samērīga.
Iepirkuma komisija papildus konstatēja, ka Horizon Europe CFS sagatavošanas procedūra ir balstīta uz Eiropas Komisijas noteiktām saskaņotām procedūrām un specifiskām izmaksu attiecināmības pārbaudēm, kuru praktiskai piemērošanai nepieciešama iepriekšēja pieredze Horizon Europe projektu finanšu pārbaudēs, lai bez papildu metodoloģijas apguves spētu piemērot Horizon Europe specifiskās izmaksu attiecināmības prasības un Eiropas Komisijas noteiktās saskaņotās procedūras. Šāda praktiskā pieredze būtiski samazina neatbilstību un kļūdu risku CFS sagatavošanā, kā arī nodrošina pakalpojuma izpildi atbilstoši Eiropas Komisijas prasībām iepirkumā paredzētajos termiņos.
Ņemot vērā iepirkuma priekšmeta specifiku, ierobežoto izpildes termiņu un nepieciešamību nodrošināt kvalitatīvu CFS sagatavošanu, iepirkuma komisijas ieskatā prasība par vismaz vienu Horizon Europe projekta audita, revīzijas vai saskaņoto procedūru veikšanas pieredzi ir objektīvi nepieciešama, tieši saistīta ar iepirkuma priekšmetu un samērīga.

